Az út vége meditáció:

Milyen sajátosságokkal valósul meg az emberi élet?

A lélek választ magának egy szülőpárt. Majd leérkezve a Földre beleszületik nem csak egy családba, hanem azon kívül egy társadalmi szabály-, hit-, és elvárás rendszerbe. Megszületésétől kezdve az ember azon küzd, hogy a megkötöttségeiből, a szabályrendszerekből kikerüljön. **Ugyanakkor igyekszik is megfelelni** – *egy életutat bejárva* -, **a vele szemben támasztott elvárásoknak**. *(Mi több, az elvárások egy részét úgy veszi át, hogy önnön magával szemben támasztja.)* Ez az egymásnak ellentmondó két tendencia azért lehetséges, mert az ember többnyire a perifériáján tartózkodva, kifelé figyel magából. *(Így tartja fenn magában az őt ösztönző izgalmi állapotot.)* Ennek viszont az a hátulütője, hogy **ritkán vonul be a szíve mélyébe, hogy a saját lelki vágyaira hallgasson**. E ritka pillanatokban próbálja az őt folytonosan nyomasztó kötöttségeket lebontani. Mivel ez általában hamvába hót törekvés, ezért elenyészik, vagy elhalasztódik a nyugdíjas korra. Mivel a megszokás révén a nyugdíjas ember is kifelé figyel, marad a megszokásai kényszerpályáján. Próbálja azt csinálni, amit eddig tett, de már nem úgy bírja, mint régen és ezért elkeseredésében csak panaszkodik.

Pedig most lelassítva, pihenésképpen átértékelhetné az életét. Lecsendesülve bevonulhatna a szívébe, hogy végre egyszer meghallgassa a belső hangját. Az élettapasztalatait és a belső bölcsességét összevetve; segíthetné a kényszerpályákon vergődő utódait.

**Az életút végén** a fizikai és elmebeli cselekvési kedvet **át lehetne váltani szellemi aktivitásra**. Egy szellemi fordulatot megtett emberi lélek nagy segítséget tudna adni ahhoz, hogy ezt a fordulatot az utódai, a következő korosztály is megtegye. Ennek a lehetőségét úgy hozhatjuk előre, hogy az utódainkat fokozatosan, lépésről-lépésre választjuk le magunkról, a szabályrendszereinkről, az elvárásainkról. Így adhatjuk meg a lehetőséget nekik arra, hogy egyre biztonságosabban álljanak a saját lábukra, és felvéve a magukért vállalt felelősséget, elinduljanak a saját útjukon.

Ezzel szemben, a szülők egyre inkább magukhoz kötik a gyermekeiket, élhetetlenné téve őket. Hamis üzenetekkel teszik, mert nem akarnak egyedül maradni a kiüresedett életükben. Az ilyen zsákutcába jutott szülők az út végén a gyermekükben próbálják felfedezni az életük értelmét és elérni a beteljesületlen életcéljaikat.

Sohasem késő, ezért most döntsd el, hogy a boldog gyermekkor feltételeit megadod a gyermekeidnek. Úgy választod le magadról őket, hogy **örüljenek** – *a kialakuló felelősség tudatukkal* – **a fokozatosan növekvő önállóságuknak**. Határozd el, hogy amint nyílnak az isteni vezetés elfogadásához, úgy segíted őket annak felvételében. Ezen az úton élik meg a **legteljesebb szabadság élményt**. Így fognak eljutni az igazán **boldog emberi élethez**.